title: Ασθενείς σε πρόγραμμα ανακουφιστικής φροντίδας. Εμπειρίες Ασθενών.
title: Patients in a palliative care program. Patient experiences.
titleType: AlternativeTitle
Creators: name: Αρβανίτης, Ιωάννης
Publisher: name: Πανεπιστήμιο Δυτικής Αττικής
Year: 2024
Subjects: Ποιοτική έρευνα
Καρκίνος
Ανακουφιστική φροντίδα
Εμπειρίες ασθενών

description: Εισαγωγή: Η έλευση μίας απειλητικής για τη ζωή νόσου, όπως ο καρκίνος, αλλάζει σημαντικά την καθημερινότητα του ασθενή. Η πορεία από τη διάγνωση έως τον πιθανό θάνατο, είναι δύσκολη και η διαχείριση των συνεπειών που προκύπτουν μπορεί να γίνει ανυπόφορη. Η ανακουφιστική φροντίδα είναι μία φιλοσοφία συμπαράστασης στον ασθενή και στην οικογένεια του, όταν πλέον το κρατικό ιατρικό σύστημα αδυνατεί να προσφέρει κάτι παραπάνω στον ασθενή. Ξεκινάει από την αρχική ενημέρωση και πληροφόρηση του ασθενή και της οικογένειάς του και καταλήγει στη φιλοξενία του ασθενή σε ειδικά διαμορφωμένες δομές όταν αυτός εισέλθει στο τελικό στάδιο. Στην Ελλάδα η έννοια της ανακουφιστικής φροντίδας παραμένει άγνωστη τόσο στο κοινό όσο και στους επαγγελματίες υγείας. Οι περισσότεροι ασθενείς, έχοντας ανάγκη τέτοιας δομής, καταλήγουν χωρίς να έχουν έρθει σε επαφή με κάποιο φορέα ανακουφιστικής φροντίδας. Σκοπός: Ο σκοπός της παρούσας έρευνας είναι η συλλογή και η ανάλυση των εμπειριών ασθενών με καρκίνο καθώς και η ανάδειξη της σημασίας της ανακουφιστικής φροντίδας στη διαχείριση του καρκίνου. Υλικό και Μέθοδος: Πρόκειται για ποιοτική έρευνα στην οποία χρησιμοποιήθηκε η μέθοδος της δειγματοληψίας ευκολίας. Για τη συλλογή δεδομένων λήφθηκαν ημιδομημένες συνεντεύξεις από 10 ασθενείς ηλικίας 45-76 χρονών, οι οποίοι έχουν εισαχθεί στο πρόγραμμα της Μονάδας Ανακουφιστική Φροντίδας «ΓΑΛΙΛΑΙΑ» λόγω νόσησης από καρκίνο. Τα δεδομένα αναλύθηκαν σύμφωνα με τη μέθοδο της θεματικής ανάλυσης, όπως αυτή περιγράφεται από τους Braun &amp; Clarke (2012). Για την οργάνωση και ανάλυση των δεδομένων έγινε χρήση του λογισμικού προγράμματος ανάλυσης ποιοτικών δεδομένων ATLAS.TI εκδοχή 8. Αποτελέσματα: Από την ανάλυση των δεδομένων της παρούσας έρευνας, προέκυψαν τρεις κύριες θεματικές: α) Η ζωή μετά τη διάγνωση, β) Το βίωμα του καρκίνου και γ) Το πλαίσιο της ανακουφιστικής φροντίδας. Στη θεματική Α με τίτλο «Η ζωή μετά τη διάγνωση» ενσωματώθηκαν οι ακόλουθες κατηγορίες κωδικών: 1) ο ερχομός του καρκίνου, 2) το ταξίδι αντιμετώπισης του καρκίνου: δοκιμές και αποτυχίες και 3) απόψεις για το υπάρχον σύστημα υγείας. Στη θεματική Β με τίτλο «Το βίωμα του καρκίνου» ενσωματώθηκαν οι ακόλουθες κατηγορίες κωδικών: 1) οι δοκιμασίες του ασθενή: Γολγοθάς, πρωτόγνωρη κατάσταση, 2) συναισθηματικές αντιδράσεις: από τον πανικό στον ρεαλισμό, 3) πνευματικότητα και θάνατος, 4) η απώλεια του παλιού εαυτού και οι ανάγκες του ασθενή, 5) κινητικές δυσκολίες και 6) η οικογένεια και οι φίλοι. Στη θεματική Γ με τίτλο «Το πλαίσιο της ανακουφιστικής φροντίδας» ενσωματώθηκαν οι ακόλουθες κατηγορίες κωδικών: 1) πριν τη Γαλιλαία: γνώση, λόγοι επικοινωνίας, προσδοκίες, 2) εμπειρίες από το πρόγραμμα και 3) σημασία ύπαρξης μίας διεπιστημονική ομάδας. Συμπεράσματα: Ένα πρόγραμμα ανακουφιστικής φροντίδας συμβάλει σημαντικά στη διαχείριση του καρκίνου. Η παρουσία μίας διεπιστημονικής ομάδας επαγγελματιών υγείας και όχι μόνο, βοηθάει στην κάλυψη των αναγκών του ασθενή και παράλληλα στηρίζει τους φροντιστές. Παγκοσμίως υπάρχει ανάγκη για περισσότερη εκπαίδευση στην ανακουφιστική φροντίδα και για θεσμοθέτηση της ανακουφιστικής φροντίδας στο πλαίσιο των συστημάτων περίθαλψης κάθε χώρας.